**Procedura de tranzacționare emisă în baza Regulamentului de organizare și funcționare a pieței contractelor la termen de energie electrică organizată de societatea Bursa Română de Mărfuri S.A.**

**Valabilă începând cu [•]**

**Preambul**

1. Potrivit prevederilor Art. VII din Ordonanța de urgență 119/2022 pentru modificarea şi completarea Ordonanţei de urgenţă a Guvernului nr. 27/2022 privind măsurile aplicabile clienţilor finali din piaţa de energie electrică şi gaze naturale în perioada 1 aprilie 2022-31 martie 2023, precum şi pentru modificarea şi completarea unor acte normative din domeniul energiei, *„Prin contracte bilaterale negociate direct începând cu data de 1 septembrie 2022, producătorii de energie electrică au obligaţia să vândă energia electrică disponibilă cu livrare până la 31 decembrie 2022, doar furnizorilor de energie electrică care au în portofoliu clienţi finali, destinată exclusiv pentru consumul acestora, distribuitorilor de energie electrică, operatorului naţional de sistem Compania Naţională de Transport Energie Electrica Transelectrica - S.A., precum şi consumatorilor care au beneficiat de prevederile Ordonanţei de urgenţă a Guvernului nr. 81/2019 pentru modificarea şi completarea Ordonanţei de urgenţă a Guvernului nr. 115/2011 privind stabilirea cadrului instituţional şi autorizarea Guvernului, prin Ministerul Finanţelor, de a scoate la licitaţie certificatele de emisii de gaze cu efect de seră atribuite României la nivelul Uniunii Europene, precum şi pentru instituirea unei scheme de ajutor de stat privind sprijinirea întreprinderilor din sectoarele şi subsectoarele expuse unui risc important de relocare ca urmare a transferului costului emisiilor de gaze cu efect de seră în preţul energiei electrice, aprobată cu modificări prin Legea nr. 262/2021, cu modificările şi completările ulterioare”*.
2. În baza Ordinului Președintelui Autorității Naţionale de Reglementare în Domeniul Energiei nr. 65/2022 pentru aprobarea Regulamentului privind cadrul organizat de contractare a energiei electrice de către clienţii finali mari, Bursa Română de Mărfuri - S.A. a organizat o piață prin care producătorii de energie electrică pot vinde energia electrică disponibilă clienților finali mari;
3. Bursa Română de Mărfuri - S.A. dorește să ofere o platformă de negociere și încheiere a contractelor între producătorii de energie electrică și furnizorii de energie electrică care au în portofoliu clienţi finali, în aplicarea dispozițiilor de la punctul (i) de mai sus, în baza Regulamentului de organizare și funcționare a pieței contractelor la termen de energie electrică organizată de societatea Bursa Română de Mărfuri S.A..

**CAPITOLUL I: Scop și domeniu de aplicare**

Art. 1

Prezenta procedură stabilește cadrul operațional privind tranzacționarea energiei electrice pe piața contractelor la termen de energie electrică, prin intermediul unor platforme de tranzacționare electronice administrate de Societatea Bursa Română de Mărfuri - S.A., în scopul comercializării cu prioritate a energiei electrice de către producătorii de energie electrică, în calitate de vânzători, către furnizorii de energie electrică care au în portofoliu clienţi finali, în calitate de cumpărători, conform art. VII din Ordonanța de urgență 119/2022 pentru modificarea şi completarea Ordonanţei de urgenţă a Guvernului nr. 27/2022 privind măsurile aplicabile clienţilor finali din piaţa de energie electrică şi gaze naturale în perioada 1 aprilie 2022-31 martie 2023.

Art. 2

Prezenta procedură stabilește prevederi privind:

a) cerințe specifice de tranzacționare la piața contractelor la termen de energie electrică pentru participanții menționați de prezenta Procedură;

b) mecanismele de tranzacționare pentru piața contractelor la termen de energie electrică pentru participanții menționați de prezenta Procedură;

c) desfășurarea sesiunilor de tranzacționare și etapele procesului de tranzacționare;

d) corelarea ordinelor;

e) metodele de post-tranzacționare și garantare a tranzacțiilor încheiate.

Art. 3

Prezenta procedură se aplică:

a) participanților la piața contractelor la termen de energie electrică menționați la art. 1 din prezenta Procedură;

b) Bursei Române de Mărfuri - S.A., în calitate de operator al pieței contractelor la termen de energie electrică.

**CAPITOLUL II: Definiții și abrevieri**

Art. 4

(1) În înțelesul prezentei proceduri, termenii de mai jos au semnificațiile următoare:

a) *acord-cadru cu contrapartea* - acordul de acceptare a membrului compensator;

b) *broker* - persoana fizică/juridică ce acţionează în numele şi pe seama unui participant, având ca principale atribuţii introducerea şi întreţinerea ordinelor în timpul sesiunilor de tranzacţionare şi care are dreptul de a angaja răspunderea participantului pe care îl reprezintă în relaţia cu Bursa Română de Mărfuri - S.A.;

c) *contraparte* - Bursa Română de Mărfuri - S.A., care asigură rolul de contraparte pe piaţă conform Regulamentului. Contrapartea se interpune, din punct de vedere financiar, între vânzător şi cumpărător, devenind cumpărător pentru vânzător, respectiv vânzător pentru cumpărător, în scopul asigurării procesului de decontare a tranzacţiei încheiate pe piaţă, în numele acestora;

d) *convenţie de participare* - acord standard definit de Bursa Română de Mărfuri - S.A., încheiat cu un participant, care prevede drepturile şi obligaţiile reciproce ale părţilor privind participarea la piaţă, stabilit în urma unui proces de consultare publică;

e) *contract EFET* - contract-cadru privind vânzarea şi cumpărarea de energie electrică stabilit de Federaţia Europeană a Furnizorilor de Energie, preagreat între participanţii la piaţă;

f) *contract standard* - contract de vânzare-cumpărare specific tranzacţionării electronice, ce reprezintă cantitatea totală de energie electrică, exprimată în MWh, aferentă unui ordin de vânzare/cumpărare pentru întreaga perioadă de livrare şi profilul de livrare a unui produs standardizat, rezultată prin înmulţirea puterii medii de livrare pe un interval de decontare cu numărul de intervale de decontare din perioada de livrare a respectivului produs standardizat;

g) *contract standard BRM* - contract bilateral privind vânzarea şi cumpărarea de energie electrică stabilit de către Bursa Română de Mărfuri - S.A. pentru participanţii la piaţă, elaborat în urma unui proces de consultare publică;

h) *membru compensator* - participant care şi-a asumat respectarea reglementărilor contrapărţii prin semnarea acordului de acceptare a membrului compensator, în legătură cu tranzacţiile ce se realizează prin intermediul contrapărţii;

i) *ordin/ofertă de vânzare/cumpărare* - ofertă introdusă de către un participant, constând dintr-o pereche preţ-cantitate şi alte atribute specifice definite pentru fiecare produs în parte şi care reprezintă angajamentul ferm al participantului;

j) *participant* - persoană prevăzută de art. 1 din prezenta Procedură;

k) *preţul tranzacţiei* - preţul la care s-a efectuat tranzacţia, înregistrat şi afişat de sistemul de tranzacţionare, exprimat în lei/MWh sau EUR/MWh;

l) *preţul cel mai bun* - preţ definit ca preţul ordinului de tranzacţionare cu prioritatea cea mai mare de execuţie, şi anume preţul cel mai mare de cumpărare, respectiv preţul cel mai mic de vânzare al unui produs tranzacţionabil;

m) *procedura privind conduita de participare la piaţă* - procedura specifică a Bursei Române de Mărfuri - S.A. de aplicare a Regulamentului de organizare și funcționare a pieței contractelor la termen de energie electrică organizată de societatea Bursa Română de Mărfuri S.A., ce conţine prevederi privind cel puţin conduita impusă participanţilor la piaţă, suspendarea accesului la piaţă şi regimul depunerii, administrării şi soluţionării contestaţiilor şi cererilor de anulare a tranzacţiilor, stabilită în urma unui proces de consultare publică;

n) *produs standardizat* - produs definit în cadrul sistemului de tranzacţionare al Bursei Române de Mărfuri - S.A., conform prevederilor Regulamentului de organizare și funcționare a pieței contractelor la termen de energie electrică organizată de societatea Bursa Română de Mărfuri S.A.;

o) *raport de tranzacţionare* - situaţie emisă de sistemele de tranzacţionare ale Bursei Române de Mărfuri - S.A. fiecărui participant pentru tranzacţiile proprii, conţinând date complete privind ordinele/ofertele introduse şi tranzacţiile încheiate: numărul raportului, data sesiunii de tranzacţionare, denumirea produsului tranzacţionat, cantitatea per interval de decontare şi totală tranzacţionată, exprimată în MW, perioada de livrare, conform produsului tranzacţionat, numărul de identificare a fiecărei tranzacţii, numele câştigătorului de sens opus, calitatea participanţilor la tranzacţie (vânzător/cumpărător), cantitatea tranzacţionată, exprimată în MWh şi preţul de adjudecare a fiecărei tranzacţii, marca de timp;

p) *reglementările contrapărţii* - set de reguli ce stabilesc mecanismele de decontare şi garantare, precum şi drepturile şi obligaţiile membrilor compensatori şi ale contrapărţii în cadrul procesului de tranzacţionare prin intermediul contrapărţii;

q) *Regulament -* Regulamentul de organizare și funcționare a pieței contractelor la termen de energie electrică organizată de societatea Bursa Română de Mărfuri S.A.

r) *sesiune de tranzacţionare* - interval de derulare a procedurii de tranzacţionare, în care se pot introduce, modifica, suspenda sau anula ordine de vânzare şi/sau de cumpărare şi se pot încheia tranzacţii - dacă sunt îndeplinite condiţiile de corelare stabilite prin algoritmii sistemelor de tranzacţionare;

s) *sisteme de tranzacţionare* - sisteme informatice exploatate şi administrate de Bursa Română de Mărfuri - S.A. în scopul realizării tranzacţiilor, care aplică un ansamblu de reguli şi mecanisme de ofertare, negociere şi tranzacţionare prevăzute de prezenta Procedură;

t) *tranzacţie* - operaţiune încheiată în sistemul de tranzacţionare în urma corelării unei oferte de vânzare cu o ofertă de cumpărare, conform algoritmilor specifici ai sistemelor de tranzacţionare.

(2) Definiţiile prevăzute la alin. (1) se completează cu definiţiile prevăzute în Legea energiei electrice şi a gazelor naturale nr. 123/2012, cu modificările şi completările ulterioare.

Art. 5

Abrevierile utilizate în cadrul prezentului regulament au următoarele semnificaţii:

a) *ANRE* - Autoritatea Naţională de Reglementare în Domeniul Energiei;

b) *BRM* - Bursa Română de Mărfuri (Romanian Commodities Exchange) - S.A.;

c) *EFET* - Federaţia Europeană a Furnizorilor de Energie;

d) *GTD* - ordin valabil până la data specificată, dar nu mai târziu de data de expirare a produsului standard respectiv;

e) *GTSV* - ordin valabil până la data şi ora specificate, dar nu mai târziu de data de expirare a produsului standard respectiv;

f) *GTC* - ordin valabil până la anularea sa efectivă, dar nu mai târziu de data de expirare a produsului standard respectiv;

g) *Piaţa* - piaţa contractelor la termen de energie electrică;

h) *OTS* - operator de transport şi de sistem;

i) *ZI* - ordin valabil în sesiunea de tranzacționare curentă, caz în care ordinul este valabil până la închiderea sesiunii de tranzacționare în care a fost introdus.

**CAPITOLUL III: Reguli generale**

Art. 6

(1) Prezenta Procedură se aplică sesiunilor de tranzacționare pentru produsele standardizate descrise în Regulament. Programul de tranzacționare este de luni până vineri între orele 10.00-15.00, în zilele lucrătoare.

(2) Tranzacționarea produselor standardizate se realizează în baza ordinelor introduse de participanți, conform mecanismului de tranzacționare compatibil cu modalitatea de post-tranzacționare aleasă de participantul ce introduce ordinul inițiator.

(3) Sistemele de tranzacționare permit următoarele modalități de post-tranzacționare:

a) încheierea contractului propus de participantul inițiator. Acest contract poate prevedea ca modalitate de decontare şi garantare mecanismul de contraparte;

b) încheierea contractului EFET preagreat. Lista partenerilor preagreaţi pentru contracte EFET este întreţinută în mod constant de un participant în relaţie cu BRM, fiind avizată în prealabil de BRM. Fiecare participant la piaţă desemnează o persoană care să fie responsabilă de actualizarea listei partenerilor preagreaţi pentru contractele EFET;

c) încheierea contractului standard BRM;

d) prin intermediul contrapărții.

(4) Ordinele ce urmăresc executarea tranzacției prin metodele de post-tranzacționare prevăzute la alin. (3) lit. a) și b) vor fi tranzacționate prin mecanismul simplu competitiv, prevăzut în Capitolul IV Secțiunea 1 din prezenta Procedură și vor putea fi inițiate doar de participantul având calitate de vânzător.

(5) Ordinele ce urmăresc executarea tranzacției prin metodele de post-tranzacționare prevăzute la alin. (3) lit. c) și d) vor fi tranzacționate prin mecanismul dublu competitiv, prevăzut în Capitolul IV Secțiunea 2 din prezenta Procedură.

(6) Îndeplinirea obligației din Art. VII din Ordonanța de urgență 119/2022 pentru modificarea şi completarea Ordonanţei de urgenţă a Guvernului nr. 27/2022 privind măsurile aplicabile clienţilor finali din piaţa de energie electrică şi gaze naturale în perioada 1 aprilie 2022-31 martie 2023 cade exclusiv în sarcina participanților vânzători. Pentru evitarea oricărui dubiu, BRM nu are nicio obligație de a prioritiza la execuție ordinele de tranzacționare emise în baza prezentei Proceduri față de orice alte ordine emise de participanți, pe oricare dintre piețele de energie electrică administrate de BRM.

Art. 7

(1) BRM se asigură de caracterul ferm al tranzacțiilor prin perceperea de garanții de participare la tranzacționare și urmărirea încheierii tranzacției conform metodei de post-tranzacționare selectate inițial.

(2) În cazul ordinelor ce urmăresc executarea tranzacției prin metodele de post-tranzacționare prevăzute la art. 6 alin. (3) lit. a), b) și c), pentru a putea înregistra un ordin, participanţii vor constitui o garanţie la dispoziţia BRM, care se calculează automat de către sistemul de tranzacţionare ca produs dintre cantitatea de energie electrică din ordin, preţul ordinului introdus în platforma de tranzacţionare (fără TVA) şi procentul de 2% ca procent standard, urmând ca această valoare să poată fi diminuată în urma unor ajustări în raport cu evoluţia pieţei şi nevoile participanţilor, cu informarea acestora în prealabil. În cazul ordinelor tranzacţionate folosind ca monedă de tranzacţionare EUR, platforma efectuează în mod automat conversia valutară la cursul Băncii Naţionale a României, comunicat pentru ziua înregistrării ordinului de tranzacţionare.

(3) Garanţia prevăzută la alin. (2) poate fi constituită în una din următoarele forme:

a) ordin de plată;

b) scrisoare de garanţie emisă de o bancă sau o instituţie financiară nebancară.

(4) Garanţia constituită conform alin. (2) de către participanţii în contul unui ordin pentru care s-a încheiat o tranzacţie rămâne la dispoziţia BRM până la transmiterea către BRM a copiei contractului de vânzare-cumpărare, în format electronic, semnat de părţile din tranzacţie. Termenul de transmitere a contractului de vânzare-cumpărare este de cel mult 5 zile lucrătoare de la data încheierii tranzacţiei, dar nu mai târziu de 2 zile calendaristice înainte de începerea livrărilor. Până la eliberarea sa, garanţia constituită în contul ordinului în baza căruia a fost încheiată o tranzacţie nu va putea fi folosită pentru garantare în situaţia participării la tranzacţionarea unui alt produs standardizat.

(5) Garanţiile constituite sunt executate de BRM conform prevederilor procedurii privind conduita de participare la piaţă, în cazul neîndeplinirii obligațiilor prevăzute la alin (4).

(6) După îndeplinirea obligaţiilor prevăzute la alin. (4), garanţia va fi pusă la dispoziţia participantului, existând şi posibilitatea menţinerii sale la BRM, la solicitarea participantului, în vederea înregistrării unor ordine viitoare.

(7) Eliberarea garanţiilor se face în termen de 3 zile lucrătoare de la data depunerii unei cereri scrise, indicându-se, pentru cele constituite prin ordin de plată, contul şi banca unde se vor restitui sumele.

(8) În cazul ordinelor ce urmăresc executarea tranzacției prin metoda de post-tranzacționare prevăzută la art. 5 alin. (3) lit. d), se vor percepe doar garanțiile prevăzute de reglementările contrapărții.

(9) Părţile pot solicita anularea tranzacţiilor eronate, intervenite ca urmare a unei erori materiale, conform prevederilor procedurii privind conduita de participare la piaţă.

**CAPITOLUL IV: Reguli de tranzacționare**

SECŢIUNEA 1: Mecanismul de tranzacţionare simplu competitiv

Art. 8 – Lansarea produsului standardizat la tranzacționare

(1) Produsul standardizat se lansează la tranzacționare de către participantul având calitate de vânzător.

(2) Pentru lansarea la tranzacţionare a produsului standardizat, participantul transmite către BRM un ordin iniţiator, conform modelului prevăzut în anexa la prezentul regulament, cu menţionarea cel puţin a următoarelor elemente:

a) denumirea participantului iniţiator al ordinului şi/sau a reprezentantului împuternicit;

b) denumirea produsului standard, conform Regulamentului. Ordinul poate conține mai multe produse standard tranzacționabile doar împreună, la cererea participantului inițiator;

c) puterea (MW) și cantitatea de energie electrică (MWh) propusă pentru tranzacţionare, precum și atributul parțial sau total pentru ordinul de răspuns;

d) preţul propus la lansarea produsului, cu 2 zecimale;

e) data şi ora la care se doreşte organizarea sesiunii de tranzacţionare;

f) contractul propus, care va conţine şi profilul constant de livrare (graficul de livrări);

g) orice alte informaţii şi/sau documente considerate necesare pentru claritatea şi transparenţa procesului de licitare.

(2) Preţul propus va putea fi publicat odată cu ordinul iniţiator sau introdus în sistemul de tranzacţionare la începutul sesiunii de tranzacționare, la opţiunea participantului.

(3) Ordinul iniţiator, precum şi celelalte documente asociate se vor transmite în format electronic (formular online aferent software-ului de tranzacţionare către un reprezentant BRM).

(4) BRM îşi rezervă dreptul de a nu valida acele ordine iniţiatoare care sunt formulate astfel încât, în mod evident, nu pot fi tranzacţionate, spre exemplu: preţ şi/sau cantitate vădit disproporţionate faţă de o intenţie de tranzacţionare reală, apreciată de către BRM în mod rezonabil, produs cu perioadă de livrare anterioară iniţierii ordinului ş.a. În asemenea situaţii, anterior deciziei de a nu valida ordinul, BRM va solicita clarificări în timp util iniţiatorului ordinului, urmând ca, în situaţia în care clarificările transmise şi/sau corecţiile privind elementele ordinului nu sunt considerate suficiente sau complete, ordinul să nu mai fie publicat în vederea tranzacţionării.

(5) BRM va publica ordinul iniţiator şi documentele/informaţiile însoţitoare cu cel puţin 5 zile lucrătoare înaintea datei la care a fost programată sesiunea de tranzacţionare.

(6) Data şi ora sesiunii de tranzacţionare vor fi stabilite împreună cu un reprezentant BRM înainte de transmiterea documentelor.

Art. 9 - Etapele procesului de tranzacționare

Fazele procesului de desfășurare a licitaţiei sunt redate în continuare:

1. Mecanismul de tranzacționare de tip simplu competitiv este derulat în 2 faze cu respectarea următoarelor criterii generale privind operațiunile cu ordine:
* Un participant cumpărător va putea introduce doar un ordin pe sensul de cumpărare.
* Introducerea se validează de sistemul de tranzacționare în condițiile existenței în prealabil a garanției de participare la licitației calculată de sistemul de tranzacționare ca procent din valoarea ordinului de tranzacționare multiplu de cantitate și prețul ordinului introdus.
* La introducerea unui ordin în platforma de tranzacționare participantul trebuie să selecteze în tichetul de ordine sensul, puterea pe interval de decontare și prețul, restul elementelor ca identitate participant, produsul și perioada valabilitate ordin fiind predefinite de sistemul de tranzacționare. Cantitatea totală calculată în MWh se determină automat de sistemul de tranzacționare prin selecția puterii pe interval de decontare în MW din tichetul de ordine.
* În funcție de condiția de execuție al ordinelor introduse în sistem, acestea pot fi de tip *Total* sau *Parțial*. Cantitatea minimă tranzacționabilă aferentă unui ordin de tip *Total* este egală cu cantitatea totală a ordinului respectiv introdus în sistemul de tranzacționare, calculată în MWh. Cantitatea minimă tranzacționabilă aferentă unui ordin de tip *Parțial* este o fracție din cantitatea totală a ordinului introdus în sistemul de tranzacționare, calculată în MWh, ca multiplu de MWh, determinată automat de sistemul de tranzacționare în funcție de puterea exprimată în MW pe interval de decontare.

**FAZA I (Introducerea Ordinelor)**

1. Ordinul participantului inițiator este introdus automat de sistemul de tranzacționare la deschiderea licitației, cu respectarea condițiilor cantitate și preț, din oferta inițiatoare și nu poate fi anulat sau modificat din punct de vedere cantitativ pe durata întregii licitației. Participantul inițiator nu poate introduce un alt ordin în sistemul de tranzacționare.
2. In această fază sunt permise următoarele operațiuni cu ordine:

- introducerea unui (1) ordin de sens contrar sensului ordinului inițiator. Ordinele de sens contrar ordinului inițiator sunt anonimizate de sistemele de tranzacționare din punct de vedere al prețului și cantității.

- anularea ordinului de sens contrar sensului ordinului inițiator. Ulterior anulării nu este permisă introducerea unui alt ordin.

1. În această fază nu sunt permise următoarele operațiuni cu ordine și tranzacții:

- încheierea de tranzacții

- modificări de ordine.

**FAZA A II-A** **(Tranzacționare)**

(5) În această fază sunt permise următoarele operațiuni cu ordine și tranzacții:

- încheierea de tranzacții

(6) În această fază nu sunt permise următoarele operațiuni cu ordine:

* + - introducerea de ordine noi
		- modificări de orice de fel pentru ordinele sens contrar ordinului inițiator
		- anularea ordinelor

(7) Cu privire la valabilitatea în timp a ordinelor este predefinită opțiunea:

* + - „GTC”, caz în care ordinul rămâne activ și este executabil până la închiderea sesiunii de tranzacționare, dar nu mai târziu de data de expirare a *produsului* respectiv.

(8) Durata Fazei I de licitație este predefinită la 30 minute. Modificarea duratei fazelor se face ca urmare a unei solicitări din partea participantului inițiator, agreată de BRM. Durata Fazei a II a de licitație este predefinită la 1 (un) minut.

Art. 10. Corelarea ordinelor

(1) Corelarea ordinului de vânzare se realizează cu un ordin de cumpărare cu același preț sau cu un preț mai mare, pentru cantitatea maximă determinată de concurența cantităților menționate în cele două ordine de sens contrar, respectiv până la concurența cantității rămase netranzacționate din ordinul de vânzare și celei menționate de ordinul de sens contrar, pentru corelările succesive, la prețul cel mai bun al ordinului de cumpărare. În măsura în care condițiile de corelare sunt îndeplinite pentru mai mult de două oferte de sens contrar, ordinea de corelare este stabilită cronologic, în funcție de marca de timp cea mai veche.

(2) Corelarea ordinelor cu condiție de execuție *Total* se realizează doar cu ordine de sens contrar cu condiție de execuție *Total*, respectiv corelarea ordinelor cu condiție de execuție *Parțial* se realizează doar cu ordine de sens contrar cu condiție de execuție *Parțial*.

SECŢIUNEA 2: Mecanismul de tranzacționare dublu competitiv

Art. 11 – Lansarea produsului standardizat la tranzacționare

(1) Lansarea la tranzacționare a produselor standardizate se face la inițiativa și de către BRM după cum urmează, astfel încât să existe disponibile la tranzacționare în orice moment contracte la termen consecutive pentru cel puțin următoarele perioade de livrare:

a) primele 4 săptămâni;

b) soldul lunii;

c) primele 6 luni calendaristice;

d) primele 5 trimestre calendaristice;

e) primele 3 semestre calendaristice;

f) primii 2 ani calendaristici.

(2) Sesiunea de tranzacționare prin mecanismul dublu competitiv se desfășoară în sistem electronic.

Art. 12 – Lansarea ordinelor

(1) Ordinele introduse de brokeri, începând cu ora de deschidere a sesiunii de tranzacţionare, sunt validate numai dacă îndeplinesc, cumulativ, următoarele condiţii:

a) menţionarea cantităţii per interval de decontare, a preţului şi a termenului de valabilitate a ordinului;

b) existenţa în contul de garanţii a unei sume disponibile mai mari sau egale cu valoarea garanţiei necesare în cazul tranzacţionării ordinului.

(2) Elementele care sunt introduse de către participant la lansarea ordinului sunt:

a) cantitatea de energie electrică (cantitatea totală minim tranzacţionabilă este definită automat pentru fiecare produs în parte);

b) preţul pentru fiecare produs, cu maximum 2 zecimale;

c) termenul de valabilitate a ordinului (opţional); dacă nu se completează, sistemul va genera automat data de final a sesiunii de tranzacţionare.

(3) Ordinele introduse pot fi întreţinute de brokeri, după cum urmează:

a) modificarea preţului cu un pas de licitaţie de minimum 0,01;

b) modificarea cantităţii per interval de decontare;

c) modificarea termenului de valabilitate a ordinului.

Art. 13 – Tranzacționarea și corelarea ordinelor

(1) Ordinele de cumpărare şi vânzare vor fi ordonate automat în platforma de tranzacţionare, în funcţie de preţul cel mai bun. În caz de egalitate de preţ, ofertele vor fi ordonate după marca de timp, cele mai vechi urmând a fi afişate cu prioritate. Marca de timp se actualizează la orice acţiune de modificare a brokerului asupra preţului, cantităţii, valabilităţii sau în cazul execuţiei parţiale a unui ordin.

(2) Pentru ordinele de vânzare se realizează corelarea ordinului de vânzare cu un ordin de cumpărare cu acelaşi preţ sau cu un preţ mai mare, pentru cantitatea maximă determinată de concurenţa cantităţilor menţionate în cele două ordine de sens contrar, la preţul cel mai bun al ordinului de cumpărare. În măsura în care condiţiile de corelare sunt îndeplinite pentru mai mult de două oferte de sens contrar, ordinea de corelare este stabilită descendent pornind de la preţul de cumpărare cel mai bun, iar în caz de egalitate de preţ, ascendent pornind de la marca de timp cea mai veche.

(3) Pentru ordinele de cumpărare se realizează corelarea ordinului de cumpărare cu un ordin de vânzare cu acelaşi preţ sau cu un preţ mai mic, pentru cantitatea maximă determinată de concurenţa cantităţilor menţionate în cele două ordine de sens contrar, la preţul cel mai bun al ordinului de vânzare. În măsura în care condiţiile de corelare sunt îndeplinite pentru mai mult de două oferte de sens contrar, ordinea de corelare este stabilită descendent pornind de la preţul de vânzare cel mai bun, iar în caz de egalitate de preţ, ascendent pornind de la marca de timp cea mai veche.

**CAPITOLUL V: Reguli de garantare. Decontarea și garantarea prin intermediul contrapărții**

Art. 14.

(1) Garantarea executării tranzacțiilor se realizează conform modului stabilit în contractul ce guvernează fiecare modalitate de post-tranzacționare prevăzută de art. 6 alin. (3) a), b) și c), respectiv de către contraparte, în cazul modalității de post-tranzacționare prevăzută de art. 6 alin. (3) d).

(2) Tranzacțiile încheiate prin modalitatea de post-tranzacționare prevăzută de art. 6 alin. (3) a), în cazul în care contractul prevede ca modalitate de decontare şi garantare mecanismul de contraparte vor putea fi acceptate de contraparte, doar dacă ambii participanți ale căror ordine au fost corelate îndeplinesc condițiile de la art. 16 din prezenta Procedură și deţin suficiente garanţii conform prevederilor articolului 16 și reglementărilor contrapărţii, în caz contrar tranzacția fiind anulată. O tranzacţie acceptată în cadrul mecanismului de contraparte rămâne în mod definitiv în sistemul contrapărţii. La finalul fiecărei zile, participanţii primesc raportul post-tranzacţionare zilnic din sistemul contrapărţii privind tranzacţiile proprii existente în sistemul contrapărţii în scopul reconcilierii datelor. Contrapartea va ţine zilnic evidenţa riscurilor conform reglementărilor contrapărţii până la închiderea tuturor obligaţiilor de decontare aferente tranzacţiei.

Art. 15

(1) Compensarea-decontarea reprezintă un proces de management şi de calcul al poziţiilor financiare operat de contraparte, în funcţie de care se stabileşte cuantumul garanţiilor care să asigure riscul pierderii financiare cauzate de neîndeplinirea obligaţiilor aferente unor poziţii deschise ca urmare a tranzacţiilor efectuate şi cuantumul plăţilor/încasărilor rezultate din activitatea de tranzacţionare. Acest proces se realizează conform reglementărilor contrapărţii.

(2) Fără a aduce atingere rolului contrapărţii, tranzacţiile efectuate determină obligaţia fermă a participantului vânzător de a livra energia electrică, respectiv obligaţia fermă a participantului cumpărător de a prelua energia electrică, în conformitate cu caracteristicile produselor tranzacţionate conform prezentului regulament.

(3) Desfăşurarea şi garantarea tranzacţiilor efectuate se face conform reglementărilor contrapărţii. Pentru a putea beneficia de serviciile tranzacţionării prin contraparte, participanţii trebuie să semneze acordul-cadru cu contrapartea, ceea ce presupune îndeplinirea cumulativă a următoarelor condiţii:

a) să îndeplinească cerinţele stabilite de contraparte;

b) să îndeplinească condiţiile prevăzute în Regulament pentru participarea la piața contractelor la termen de energie electrică;

c) să furnizeze garanţiile solicitate de contraparte;

d) să adere la prevederile reglementărilor contrapărţii.

(4) Garanţiile sunt calculate potrivit algoritmilor stabiliţi de contraparte şi au rolul de a susţine financiar fiecare tranzacţie a unui participant. Pentru calculul garanţiei necesare în cazul tranzacţionării unui ordin, BRM stabilește un nivel de variație a prețului ordinului introdus în cadrul unei sesiuni de tranzacționare, nivel calculat față de prețul zilnic de decontare al zilei anterioare, preț calculat conform reglementărilor contrapărții, corectat în cazul de volatilitate ridicată cu variația din cadrul sesiunii de tranzacționare. Pentru claritate BRM va lua în calcul la momentul introducerii unui ordin în mod cumulat garanțiile necesare formate din marja inițială și marja de variație, astfel cum sunt acestea definite în reglementările contrapărții.

(5) BRM va calcula garanția necesară tranzacționării ordinului în funcție de nivelul de variație a

prețului menționat în paragraful 2 de mai sus, conform algoritmului de calcul prevăzut de

reglementările contrapărții.

(6) Contrapartea poate solicita garanții suplimentare pentru tranzacționarea unui ordin, în urma evaluării departamentului de risc al contrapărții, în cazul în care conform istoricului de tranzacționare al respectivului participant, ordinul prezintă deviații semnificative de la profilul de tranzacționare anterior, care determină implicit imposibilitatea de a prevedea capacitatea financiară a respectivului participant de a executa tranzacția rezultată din respectivul ordin.

(7) Contrapartea transmite OTS notificările fizice aferente participanţilor la fiecare tranzacţie, în calitate de parte responsabilă cu echilibrarea pentru tranzacţiile acceptate de contraparte.

Art. 16

Tranzacţionarea energiei electrice care are asociate servicii de compensare-decontare prin intermediul contrapărţii comportă doar riscul financiar care are loc atunci când un membru nu îşi îndeplineşte obligaţia de depunere, la termenul stabilit, a garanţiei sau încalcă regulile de decontare. În acest caz, contrapartea va suspenda serviciile de compensare-decontare şi va începe să mobilizeze garanţiile disponibile conform reglementărilor contrapărţii. Drepturile pot fi restabilite numai după ce participantul în cauză îşi îndeplineşte în totalitate obligaţiile sau în conformitate cu sancţiunile impuse de către contraparte.

**Anexa la Procedură**

Model ordin Initiator

Produs standard\_nr.unic

Sens ordin: Vânzare

|  |  |
| --- | --- |
| Participant |  |
| Produs standardizat |  |
| Putere (MW) |  |
| Cantitate (MWh) |  |
| Atribut total/parțial |  |
| Prețul de pornire |  |
| Perioada de livrare  |  |
| Alte precizări  |  |
| Data și ora propusă pt desfășurarea sesiunii de tranzacționare |  |

# Client: Vizat

(Nume, prenume) (Semnătura autorizată)